   ร้านสะอาดร่มรื่น มีที่จอดรถ อาหารมีให้เลือกหลากหลาย ทั้งขนมจีน น้ำยากะทิ น้ำยาปู น้ำพริก(ดูน่าทานมากค่ะ ไว้ครั้งหน้าต้องมาทาน) ข้าวราดแกงที่มีกับข้าวหลากหลายให้เลือก ก๋วยเตี๋ยวต้มยำ ก๋วยเตี๋ยวแกงส้ม ส้มตำ ยำต่างๆ พอทานของคาวเสร็จถ้าต้องการทานของหวานก็มีสละลอยแก้ว และขนมหวานน้ำแข็งไสให้เลือกทาน หรือจะทานน้ำปั่น กาแฟ ชานมก็มีครบจบในร้านเดียวค่ะ
   ในส่วนของรสชาติ ที่เราสั่งมาทานวันนี้จานแรกเส้นหมี่ ก๋วยเตี๋ยวแกงส้ม เป็นเส้นหมี่ขาวใส่มาในแกงส้ม รสชาติอร่อยดี กลมกล่อมแบบแกงส้มภาคกลาง คือจะรสชาติออกหวานนำเปรี้ยวค่ะ เครื่องก็จะให้มาทั้งกุ้งสด ปลาหมึก ไข่ชะอม และกุ้งทอด ทั้งรสชาติ และปริมาณคุ้มกับราคา(50บาท)มากค่ะ 
   จานที่สองส้มตำกรอบ จานนี้เป็นเส้นมะละกอ และดอกอัญชัญชุบแป้งทอดกรอบๆ ราดด้วยน้ำยำรสชาติจัดจ้าน เปรี้ยวๆ หวานๆ เผ็ดนิดๆ เค็มหน่อยๆ อร่อยและกลมกล่อมดีค่ะ 
   จานสุดท้ายเป็นข้าวราดแกงค่ะ ที่สั่งมาทานคือกากหมูผัดพริกแกงใส่ถั่ว และปลาหมึกยัดไส้ต้มหวาน รสชาติอร่อยค่ะ กากหมูกรอบดี รวมๆแล้วชอบค่ะ ถ้ามีโอกาสจะแวะมาทานใหม่เพราะขนมจีนดูน่าทานมากด้วยค่ะ
   